Sanger tydens plaasmoord doodgeskietWynand Breedt (Foto: wynandbreedt.co.za) Wynand Breedt, ŉ bekende sanger en liedjieskrywer in die Wes-Kaap, is Vrydagaand tydens ŉ aanval op ŉ plaas in die Nuy-vallei tussen Worcester en Robertson doodgeskiet. “Polisiebeamptes is omstreeks 22:30 na die toneel ontbied,” het sers. Noloyiso Rwexana, woordvoerder van die polisie, gesê. “ŉ 45-jarige man is dood aangetref met ŉ skietwond in sy bors. Die motief vir die moord is nog nie bekend nie.” Rwexana het gesê die polisie se ondersoek duur voort. Breedt het ook musieklesse oraloor in die Wes-Kaap aangebied. Sy musiekloopbaan het begin toe hy as agtjarige seun eerste sopraan gesing het. Hy was lid van verskeie kore, insluitend die Tygerberg Kinderkoor, waarby hy op 13-jarige ouderdom aangesluit het. In die begin van sy sangloopbaan het hy deelgeneem aan jaarlikse Eisteddfods en sangkompetisies. Hy het as eerste sopraan by die Kaapse Jeugkoor aangesluit as 15-jarige, maar het vinnig na ’n bas verander. “Mr Bass-man” het sy sangloopbaan op dreef gekry deur deel te neem aan musiekproduksies soos onder meer Jukebox Mania. Hy het gereeld voor gehore opgetree as hoofsanger of saam met ander groepe op die verhoog verskyn. Sy album “Gee my een wens” het onlangs verskyn. Ivan Meyer, provinsiale minister van landbou, het die voorval veroordeel. “Die onlangse aanval op ŉ plaas in die Worcester-omgewing is nóg ŉ tragiese voorval van ŉ huisbraakpoging en ŉ saak is reeds by die polisie geopen,” het hy aan Maroela Media gesê. “Ons werk om die skuldiges vas te trek en daar sal geen genade wees vir skuldiges in die verband nie.” Meyer het bygevoeg landelike veiligheid is vir hom en die Wes-Kaapse regering ŉ ernstige prioriteit. Hy vergader Maandag as voorsitter van die interministeriële komitee oor landelike veiligheid in die Wes-Kaap. “Ons moet ons landelike gemeenskappe, ons boere en ons werkers in die Wes-Kaap beskerm,” het hy bygevoeg.